Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 385/12/7710	Stará Ľubovňa, 26.5.2015
EEČ : 2-59-32-2015

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Stará Ľubovňa
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 24.10.2013, spisová značka Pv 385/12/7710, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Obvinená XXXXX dňa 17.08.2012 okolo 02.00 hod. viedla osobné motorové vozidlo zn. Škoda Felícia, ev. čísla SL 602AP po ceste III/54340v obci Jakubany okr. XXXXX smerom z horného konca a pri areáli základnej školy v dôsledku nedostatočného venovania sa vedeniu vozidla narazila prednou pravou časťou do chodca XXXXX, ktorý sa v tom čase nachádzal pri pravom okraji vozovky s pravou nohou na chodníku, čím utrpel poranenia a to zlomeninu čelovej kosti vľavo, zlomeninu v oblasti ľavej očnice, zlomeninu pravého kĺbového výbežku stavca C3, zlomeninu tela 3. hrudníkového stavca, otvorenú zlomeninu nosových kostí, otras mozgu I. stupňa, zlomeninu II. a III. rebra vľavo, tržno zmliaždenú ranu hornej pery a čela, trieštivú zlomeninu bázy II. záprstnej kosti pravej ruky, odlomenie korunového výbežku lakťovej kosti vľavo, pomliaždenie ľavého ramena a lakťa, pomliaždenie a odreninu prednej hrudnej steny vľavo, pomliaždenie a odreniny prednej brušnej steny vľavo, pomliaždenie ľavého ramena, pomliaždenie ľavého lakťa, pomliaždenie a odreniny palca ľavej ruky, pomliaždenie a odreniny na vnútornej strane ľavého kolena, pomliaždenie a odreniny brady a pomliaždenie ľavého stehna, ktoré zranenia si vyžiadali liečenie a práceneschopnosť poškodeného do 01.01.2013.

Uznesením prokurátora Okresnej prokuratúry XXXXX zo dňa 24.10.2013, spisová značka Pv 385/12/7710, bola určená obvinenej skúšobná doba v trvaní 18 mesiacov.
Odôvodnenie:
Uznesením povereného príslušníka Okresného dopravného inšpektorátu XXXXX sp. zn. ORP-50/DI-SL-2012 z 20.08.2012 bolo podľa § 199 ods. 1 Tr. por.  začaté trestné stíhanie a  uznesením vyšetrovateľa Odboru kriminálnej polície XXXXX sp. zn. ORP-12/KP-SL-2013 z 22.05.2013 bolo podľa § 206 ods. 1 Tr. por. vznesené obvinenie XXXXX pre prečin ublíženia na zdraví  podľa §  157 ods. 1  Tr. zák.

Tento prečin mala obvinená spáchať tak, ako je to uvedené vo výrokovej časti tohto uznesenia. 

Uznesením tunajšej okresnej prokuratúry zo dňa 24.10.2013 sp. zn.  Pv 385/12/7710-27 bolo podľa § 216 ods. 1 Tr. por. trestné stíhanie podmienečne zastavené a obvinenej bola určená skúšobná doba v trvaní 18 mesiacov. Uznesenie nadobudlo právoplatnosť 05.11.2013, teda  skúšobná doba uplynula  05.05.2015.

Obvinená v skúšobnej dobe viedla  bezúhonný život,  ako to vyplýva z informácie  Obce Jakubany a z výpisu z ústrednej evidencie prístupkov MV SR   a  splnila podmienky podmienečného zastavenia trestného stíhania. V  registri trestov   nemá novší záznam a taktiež ani v evidenčnej karte vodiča.
 
Preto bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavol Pitoňák
prokurátor